অর্থ মন্ত্রণালয়ের বাজেট প্রণয়নের সঙ্গে যুক্ত কর্মকর্তাদের সঙ্গে কথা বলে জানা গেছে, আগামী বাজেটটি নির্বাচনী তো বটেই, গতানুগতিকও। এতে নতুন কোনো চমক থাকছে না। গত নয় বছরে সরকার কী কী করেছে এবং ভবিষ্যতে কী কী করতে চায়, অর্থমন্ত্রীর বাজেট বক্তব্যে তার একটি ফিরিস্তি থাকবে। তবে আগামী বাজেটের বড় চ্যালেঞ্জ থাকবে আয়-ব্যয়ের ভারসাম্য নিয়ে। ব্যয় যা করার করতেই হবে, কিন্তু নির্বাচন মাথায় রেখে নানা ছাড় দেওয়ায় আয়ের দিকটি এবার উপেক্ষিত হয়েছে। নতুন বাজেটে সামাজিক নিরাপত্তা খাতে বরাদ্দ বাড়াচ্ছেন অর্থমন্ত্রী। বাড়াবেন গরিবদের জন্য ভাতার আওতা। কিন্তু ধনীদের কাছ থেকে আরও বেশি কর আদায়ের কৌশল নেই তাঁর।